વિનસને સમજાઈ રહ્યું ન હતું કે શું જોવું, ક્યાં જોવું અને શું પ્રતિભાવ આપવો. કમ્પાઉન્ડમાં આવી ચડેલા અને લેબહાઉસના બગીચામાં રોબોન સાથે રમી રહેલા હાથીની સામે જોવું કે તેની સામે પથરાયેલા અફાટ જંગલ સામે જોવું? તેને એટલું બધું આશ્ચર્ય થઇ ગયું હતું કે તેના બંને હાથ મોઢા ઉપર આવી ગયા અને તે બે-ત્રણ ડગલાં પાછળ હટી ગઈ. તેને વિશ્વાસ જ આવી રહ્યો ન હતો કે તે જે જોઈ રહી હતી તે કોઈ સપનું કે દૃષ્ટિભ્રમ કે કોઈ જાયન્ટ સ્ક્રીન ઉપર ચાલી રહેલા ફિલ્માંકનના દૃશ્યો ન હતા પરંતુ પૃથ્વીની વાસ્તવિકતા હતી. તે કલ્કીન તરફ અને થોડી વાર પછી ઝેવ સામે, પછી જંગલ સામે અને પછી પેલા નાના હાથી તરફ જોયે રાખતી હતી. તેને કંઈ સમજાતું ન હતું. દિગ્મૂઢ વ્યક્તિની જીભ સિવાઈ જતી હોય છે. વિનસ સાથે તેવું જ થયેલું.